**สรุปสาระการเรียนรู้จากการประชุมวิชาการ สภาการพยาบาลสัญจรและเครือข่ายสภาการพยาบาลประจำปี 2557**

**วันที่ 27-28 พฤศจิกายน 2557 ณ โรงแรม ลีการ์เด้นส์ พลาซ่า หาดใหญ่ จังหวัดสงขลา**

**เนื้อหาในการประชุม**

1. **นโยบายสภาการพยาบาล การพัฒนาวิชาชีพ การคุ้มครองผู้บริโภค**

สภาการพยาบาลได้กำหนดกลยุทธ์ในการทำงาน เช่น กลยุทธ์ในการคุ้มครองผู้บริโภคด้านการพยาบาลในการผดุงความเป็นธรรม โดยส่งเสริมการผลิตบุคลากร การศึกษาต่อเนื่อง การรับรองคุณภาพ กลยุทธ์ในการคุ้มครองผู้ประกอบวิชาชีพ โดยแก้ปัญหาการขาดแคลนพยาบาล โดยการผลิตผู้ช่วยพยาบาลหลักสูตร 1 ปี โดยพยาบาลเป็น supervisor พัฒนาความก้าวหน้าและความเป็นธรรมในการประกอบอาชีพ เช่น การติดเชื้อ การเกิดอุบัติเหตุ กลยุทธ์การพัฒนาวิชาชีพ โดยพัฒนาระบบและส่งเสริมการวิจัย ส่งเสริมการจัดการความรู้ทางการพยาบาล ฯลฯ นอกจากนี้ได้เน้นลักษณะการให้ความช่วยเหลือของสมาคมพยาบาล คือ การคุ้มครองสวัสดิภาพ สวัสดิการ ของสมาชิก สำนักการพยาบาลทำหน้าที่ดูแลปัญหาเกี่ยวกับตำแหน่ง ค่าตอบแทน ความก้าวหน้าในวิชาชีพ ส่วนสภาการพยาบาล ให้การช่วยเหลือในกรณีต่างๆ เช่น ความผิดพลาดในการทำงาน การให้ยาผิดพลาด ปัญหาการร้องเรียนต่างๆ เป็นต้น

บทบาทหน้าที่ของผู้แทนสภาการพยาบาล เช่น การให้ข้อมูลข่าวสาร การติดต่อประสานงาน ร่วมดำเนินกิจการของสภาการพยาบาล เช่น การจัดกิจกรรมวันพยาบาลแห่งชาติ การรับเรื่องราวร้องทุกข์จากสมาชิกและประชาชน การช่วยเหลือผดุงความเป็นธรรมของสมาชิก

1. **กฎหมาแพ่งและกฎหมายอาญาที่เกี่ยวข้องกับการประกอบวิชาชีพ**

เนื้อพูดคุยเกี่ยวกับลักษณะความผิดที่พบได้บ่อยและโทษในคดีอาญาและคดีแพ่ง เช่น การกระทำความผิดที่เกิดจากความจงใจหรือประมาทเลินเล่อ การละเมิด การลงชื่อในใบยินยอมทำการรักษา การทำร้าร่างกาย ในหัวข้อนี้วิทยากรได้ยกตัวอย่าง Case ที่หลาก ทำให้เห็นภาพได้ชัดเจน ซึ่งความรู้ในส่วนนี้สามารถนำมาใช้กับนักศึกษาพยาบาลได้ทั้งในวิชาเรียนและเมื่อจบออกไปปฏิบัติงาน

1. **การส่งเสริมภาพลักษณ์และคุณค่าวิชาชีพ**

วิทยากรได้กล่าวถึงความสำคัญของการมีภาพลักษณ์ที่ดี ทำให้วิชาชีพเกิดความน่าเชื่อ ได้รับการยอมรับ ได้รับความร่วมมือและการสนับสนุน ซึ่งทั้งสถาบันการศึกษาและสถานบริการสุขภาพ มีส่วนโดยตรงในการสร้างภาพลักษณ์ให้กับวิชาชีพ เราควรร่วมมือกันทุกฝ่ายทุกระดับเพื่อส่งเสริมให้เกิดภาพลักษณ์ที่ดีและส่งเสริมคุณค่าให้วิชาชีพพยาบาล

1. **พยาบาลกับการเปิดสถานพยาบาลตาม พรบ.สถานพยาบาล พ.ศ. 2541**

ลักษณะของสถานพยาบาล คือ สถานที่ ยานพาหนะ จัดไว้เพื่อประกอบโรคศิลปะ วิชาชีพเวชกรรม วิชาชีพการพยาบาลและผดุงครรภ์ วิชาชีพทันตกรรม กระทำเป็นปกติธุระ ไม่ว่าจะได้ประโยชน์ตอบแทนหรือไม่ ประกอบด้วย ประเภทไม่รับผู้ป่วยค้างคืนและประเภทรับผู้ป่วยค้างคืน หรือใช้ชื่อว่าสถานพยาบาล ซึ่งจะต้องไม่เกิน 30 เตียง ยกเว้นสถานพยาบาลผู้ป่วยโรคเรื้อรัง จะไม่กำหนดจำนวนเตียง

การใช้ชื่อหากพยาบาลวิชาชีพเป็นผู้ประกอบการและดำเนินการสามารถใช้ชื่อเป็น ...คลินิกการพยาบาลและการผดุงครรภ์.... ห้ามใช้ชื่อที่สื่อถึงการโฆษณา

ใบอนุญาต มี 2 ประเภท คือ ใบอนุญาตให้ประกอบกิจการสถานพยาบาลมีอายุ 10 ปี โดยพิจารณาจาก แบบการจัดตั้งสถานพยาบาล มีสถานพยาบาล มีเครื่องมือ เครื่องใช้ เวชภัณฑ์ ยานพาหนะ มีผู้ประกอบวิชาชีพครบตามกำหนด ชื่อสถานพยาบาลถูกต้อง และใบอนุญาตให้ดำเนินการสถานพยาบาลมีอายุ 2 ปี โดยพิจารณาจากการเป็นผู้ประกอบโรคศิลปะ ไม่เป็นผู้ดำเนินการอยู่แล้ว 2 แห่ง ( 2 แห่งได้หากเปิดเวลาไม่ตรงกัน) สามารถควบคุมดูแลกิจการได้โดยใกล้ชิด หากไม่มีใบอนุญาตให้ดำเนินการสถานพยาบาลมีโทษจำคุกไม่เกิน 3 ปี หรือปรับไม่เกิน 60000 บาท และริบสิ่งของเครื่องใช้ ต้องมีการแสดงใบอนุญาตไว้ในที่เปิดเผยและเห็นได้ง่าย ณ สถานพยาบาล โทษฝ่าฝืนปรับไม่เกิน 10000 บาท การเปลี่ยนชื่อสถานพยาบาลต้องได้รับอนุญาตจากผู้อนุญาต ฝ่าฝืนปรับไม่เกิน 10000 บาท การเปลี่ยนแปลง ดัดแปลงอาคารกระทำได้เมื่อได้รับอนุญาต ฝ่าฝืนปรับไม่เกิน 10000 บาท

1. **แนวทางปฏิบัติเมื่อถูกดำเนินคดีฟ้องร้องและเป็นพยานให้การเบิกความในศาล**

5.1 การขอให้พนักงานอัยการแก้ต่าง กรณีผู้เสียหายฟ้องคดีเอง ผู้บังคับบัญชาทำหนังสือถึงสนง.อัยการสูงสุดหรืออัยการจังหวัด ให้ความร่วมมือกับอัยการในการรวบรวมพยานหลักฐานเพื่อต่อสู้คดี หากอัยการรับแก้คดีให้แล้ว ไม่ควร แต่งทนายเอกชนเข้าเป็นทนายแก้ต่างร่วมกับอัยการ เว้นแต่ไม่ได้รับความร่วมมือจากอัยการ และเอกสารที่ที่ให้ควรเป็นฉบับถ่ายเอกสารแล้วลงบันทึกว่าให้หน่วงงานไหน ใครรับ เอกสารตัวจริงไว้ส่งตอนวันสืบพยาน

5.2 การขอให้นิติกร กระทรวงสาธารณะสุข เป็นผู้แก้ต่างคดีให้ กรณีอัยการเป็นผู้ฟ้องคดี

5.3 การขอประกันตัว หลักประกันใช้เป็น เงินสด/ หลักทรัพย์/บุคคล กรณีจำเลยเป็นแพทย์ เภสัช พยาบาล วิศวกร สถาปนิก ทนายความ ครู เป็นต้น ให้ทำสัญญาประกันตนเองได้ไม่เกิน 15 เท่าของเงินเดือน เอกสารในการขอประกันตัว ประกอบด้วย บัตรประจำตัว เอกสารแสดงกรรมสิทธิ์ในทรัพย์สิน ทะเบียนบ้าน

5.4 การไปศาล

5.4.1 การให้ถ้อยคำในชั้นสอบสวน ขอให้มีหนังสือแจ้งและขออนุมัติต่อผู้บังคับบัญชา ทบทวนเหตุการณ์ก่อนให้ปากคำ ให้ถ้อยคำตามลำดับเหตุการณ์และเป็นเป็นความจริง อ่านทบทวนก่อนลงลายมือชื่อ

5.4.2 การเบิกความในชั้นศาล มีขั้นตอนคือ การสาบานตน ศาลถาม การถามค้าน การถามติง ศาลถาม ศาลอ่านำให้การของพยานให้พยานฟัง ลงลายมือชื่อในคำให้การ โดยคำแนะนำในการเป็นพยานในศาล คือ เตรียมข้อมูล เตรียมคำตอบ สามารถใช้เอกสารได้ แต่ต้องขออนุญาตศาลก่อน เช่น เวลา ชื่อยา แสดงความเคารพศาล ฟังให้ดี คิดก่อนตอบ ใช้คำง่ายๆ เลี่ยงคำศัพท์เฉพาะ อย่าตอบเลี่ยงคำถาม ไม่โมโห ไม่โต้เถียง เป็นกลาง ยุติธรรม ไม่ตอบคำถามนอกเหนือวุฒิตนเอง หากไม่มาให้ถ้อยคำตามกำหนด ต้องระวางโทษจำคุกไม่เกิน 3 เดือน หรือปรับไม่เกิน 500 บาท หรือทั้งจำทั้งปรับ

5.5 แนวทางการพิจารณาคดีของศาล พิจารณาจาก การดูแลหรือการประเมินอาการผู้ป่วยก่อนการรักษา การดำเนินการรักษาพยาบาลเป็นไปตามมาตรฐานวิชาชีพหรือไม่ และที่สำคัญคือ การติดตามดูแลหลังเกิดเหตุ มีความต่อเนื่องหรือไม่ ยังมีความเสียหายที่ยังไม่ได้รับการแก้ไขหรือไม่

1. **อัพเดทสถานการณ์และประเด็นปัญหาในการประกอบวิชีพ (การบรรจุ/ค่าตอบแทน/เงิน พตส.)**

การบรรจุข้าราชการใหม่ปี 2556-2558 รวม 22641 อัตรา เฉลี่ยปีละ 7547 อัตรา ค่าตอบแทนพตส. โดย

6.1 พว11 12 13 14 ให้บริการ OPD การพยาบาลครอบครัวและชุมชน อนามัยชุมชน รร. อาจารย์พยาบาลที่คุมการฝึกในงานดังกล่าวข้างต้นและร่วมให้บริการไม่น้อยกว่า 8 ชม./สัปดาห์ พตส. 1000 บาท/เดือน

6.2 พว21 22 23 24 25 26 27 ให้บริการ ER LR OR IPD IC ผู้ที่ผ่านการอบรมเฉพาะทางรร. อาจารย์พยาบาลที่คุมการฝึกในงานดังกล่าวข้างต้นและร่วมให้บริการไม่น้อยกว่า 8 ชม./สัปดาห์ และอาจารย์พยาบาลที่คุมการฝึกในงานดังกล่าวข้างต้นและร่วมให้บริการไม่น้อยกว่า 8 ชม./สัปดาห์ พตส. 1500 บาท/เดือน

6.3 พว31 32 33 34 35 36 37 ให้บริการการพยาบาลวิสัญญี NP ICU CCU(ที่ผ่านการอบรมเฉพาะทาง) บริการการพยาบาลผู้ป่วยติดเชื้อรุนแรง APN หัวหน้าทีมคุณภาพบริการทางการพยาบาล และอาจารย์พยาบาลที่คุมการฝึกในงานดังกล่าวข้างต้นและร่วมให้บริการไม่น้อยกว่า 8 ชม./สัปดาห์ พตส. 2000 บาท/เดือน

**เรื่องแจ้งจากสภาการพยาบาล ในประเด็นที่กำลังเป็นที่สนใจ**

1. สภาการพยาบาลอยู่ในระหว่างการติดตามเรื่อง อำนาจการจ่ายยาของพยาบาล ตาม พรบ.ยา เนื่องจากปัจจุบันกลุ่มเภสัชกรจำนวนหนึ่ง ไม่เห็นด้วยกับการจ่ายยาของพยาบาล
2. สภาการพยาบาลอยู่ในระหว่างการติดตามเรื่อง สถาบันพระบรมราชนกและราชนนีออกจากกระทรวงสาธารณะสุข เพื่อความเติบโตในตำแหน่งวิชาการ
3. การรับคำสั่งการรักษาทาง สื่อ ออนไลน์ เช่น ไลน์ ขณะนี้สภาการพยาบาลและกฎหมายยังไม่มีมาตรการรองรับ
4. การขึ้นค่าตอบแทนการอยู่เวรบ่าย-ดึก อยู่ในช่วงรอข้อสรุป
5. การมอบหมายงานให้ผู้ช่วยเหลือญาติ/คนไข้ ทำในหน้าที่ผู้ช่วยพยาบาล ถือว่าผิดกฎหมาย สภาการพยาบาลเน้นย้ำเรื่องหลักสูตรบริบาล(ผลิตผู้ช่วยเหลือคนไข้) แตกต่างจากหลักสูตรผู้ช่วยพยาบาล ซึ่งมีการอบรม 1 ปี หลักสูตรผ่านการรับรองจากสภาการพยาบาล

**ปัญหาของพยาบาลวิชาชีพที่ต้องการให้สภาการพยาบาลช่วยเหลือ**

1. การกำหนดกรอบภาระงานของพยาบาลที่อยู่ในรพ.สต. เนื่องจากปัจจุบันกรอบภาระงานยังไม่ชัดเจน
2. ความก้าวหน้าของพยาบาลที่อยู่ในรพ.สต.